ጠቅላይ ሚኒስትር ኃይለማርያም በታንዛኒያው ፕሬዝዳንት በዓለ ሲመት ተገኙ
ጠቅላይ ሚኒስትር ኃይለማርያም ደሳለኝ ዛሬ በአዲሱ የታንዛኒያ ፕሬዝዳንት ዶክተር ጆን ማጉፉሊ በዓለ ሲመት ላይ ተገኝተው አዲስ አበባ ተመለሱ።በዳሬሠላም ኡሁሩ ስቴድየም በተካሄደው የፕሬዝዳንቱ በዓለ ሲመት ላይ ጠቅላይ ሚኒስትር ኃይለማርያምን ጨምሮ የጎረቤትና የወዳጅ አገራት መሪዎች ተገኝተዋል።በሥነ-ሥርዓቱ ተሰናባቹ ፕሬዝዳንት ጃካያ ኪኩዌቴ ከአሥር ዓመታት የአመራር ዘመን በኋላ በተረ-ሥልጣናቸውን ለአዲሱ ፕሬዝዳንት ጆን ማጉፉሊ አስረክበዋል።ከዛንዚባር የተገኙት ሳሚያ ሱሉሁ ሀሰን ደግሞ የአገሪቱ ምክትል ፕሬዝዳንት ሆነው ቃለ-መሃላ ፈጽመዋል።ፕሬዝዳንት ጆን ማጉፉሊ ጥቅምት 14 ቀን 2008 ዓ.ም በአገሪቱ በተደረገው ጠቅላላ ምርጫ 57 በመቶ ድምጽ በማግኘት ነበር ያሸነፉት።ዶክተር ጆን ማጉፋሊ ታንዛኒያን ለረጅም ዓመታት ያስተዳደረው የገዢው ቻማቻ ማፒንዱዚ ፓርቲ ዕጩ ሆነው ነበር ለውድድር የቀረቡት።ቃለ-መሃላ ሲፈጽሙም ለአገራቸው ሁለንተናዊ ዕድገት ለመሥራት ቁርጠኛ መሆናቸውን ገልጸዋል።ላለፉት አምስት ዓመታት ይመሩት በነበረው የሥራ ሚኒስቴር ሳቢያም “ቡልዶዘር” የሚል ቅጽል ያገኙት ዶክተር ማጉፉሊ የ56 ዓመት ጎልማሳ ናቸው።የሁለተኛና ሦስተኛ ዲግሪ ትምህርታቸውን በኬሚስትሪ የመጀመሪያ ዲግሪያቸውን ደግሞ በሂሳብ ትምህርት ይዘዋል።በአገሪቱ ባህልና በወታደራዊ ሰልፍ ታጅቦ በኡሁሩ ስቴድየም የተካሄደው በዓለ ሲመት ከኢትዮጵያ ውጪ የኬንያ፣ የዚምባብዌ፣ የደቡብ አፍሪካ፣ የኮንጎ ዴሞክራሲያዊት ሪፑብሊክ፣ የሩዋንዳና የኡጋንዳ መሪዎች ተተገኝተዋል።የታንዛኒያ የቀድሞ መሪዎች ዓሊ ሀሰን ምዊኒና ቤንጃሚን ዊሊያም ምካፓ በበዓለ ሲመቱ ተገኝተዋል።ከታንዛኒያ መሪዎች በህይወት የሌሉት የአገሪቱ መስራች አባት የሚባሉት ጁሌስ ኔሬሬ ብቻ ናቸው።(ኢዜአ)